Predkladacia   správa.

	Návrh novely zákona č. 99/1963 Zb. v znení neskorších predpisov predkladá Ministerstvo spravodlivosti Slovenskej republiky na pripomienkové konanie podľa plánu legislatívnych úloh vlády Slovenskej republiky na rok 2004.

	Cieľom predkladanej novely je je najmä harmonizácia s právom EÚ a doplnenie tých ustanovení zákona, ktoré môžu pomôcť  zefektívniť občianske súdne konanie. Doplnenie ustanovenia § 109 ods. 1 o dôvod prerušenia konania v prípadoch keď je potrebné vyriešiť predbežnú otázku je nevyhnutnou požiadavkou potrebnou pre postup národných súdov. Do tohto ustanovenia sa premieta čl.  234 Zmluvy o založení ES v znení zmluvy z Nice  ďalej len „ZES“) a čl. 105  Zmluvy o založení  EURATOM v znení zmluvy z Nice), výkladu hlavy  IV. ( čl.  68 – vízová, azylová , prisťahovalecká a iná politika týkajúca sa slobody pohybu osôb ).

Do  ustanovenia § 274  navrhovaného znenia novely sa  zapracovalo výslovné použitie ustanovení o výkone rozhodnutia  aj na rozhodnutia  ESD a Súdu prvého stupňa, rozhodnutia Komisie a Rady, rozhodnutia a nariadenia ECB ukladajúce peňažný záväzok iným osobám ako štátu,  čím sa do občianskeho súdneho poriadku premieta čl. 244 a čl.256 ZES.

Ďalšie nové inštitúty procesného práva, napr. rozšírenie autoremedúry, neprípustnosť odvolania v tzv. bagateľných sporoch, úprava verejného vyhlásenia rozsudku v sporoch v ktorých nie je potrebné určiť termín ústneho pojednávania a najmä úprava určenia lehôt, v ktorých je súd povinný oznámiť účastníkom predpokladaný termín pojednávania a ak je to potrebné určiť termín ústneho pojednávania (tri a šesť mesiacov), majú za cieľ predísť zbytočným prieťahom v konaní a občiansky súdny proces zrýchliť.

Návrh novely obsahuje aj podstatnú časť úpravy týkajúcej sa správneho súdnictva, ktorá je reakciou na problémy vyskytujúce sa v aplikačnej praxi a zároveň reakciou na usporiadanie vecnej príslušnosti a  otázok  možnosti odvolania.

Vyhodnotenie používania niektorých nových inštitútov procesného práva pri aplikácii noviel  a sporný výklad niektorých ustanovení vyvolal potrebu upresniť ich a v celom texte zákona reagoval na nový Zákon o advokácii  ako aj na upresnenie pojmov, senát, predseda senátu, samosudca alebo súd.